Senekal-'voorbok' kry borgtog | Netwerk24
Deur Kaydene Davids 19 Oktober 2020 09:32
Die hooggeregshof in Bloemfontein het Maandagoggend borgtog toegestaan aan André Pienaar (51), die sogenaamde "voorbok" toe boere-ondersteuners die landdroshof in Senekal in die Oos-Vrystaat op 6 Oktober bestorm het.
Hy is verlede week borgtog geweier en 'n appèlsaak vir borgtog is daarna in die hooggeregshof aangehoor.
Regter Celéste Reinders het vanoggend uitspraak gelewer en Pienaar is op borgtog van R15 000 vrygelaat.
Pienaar word onder meer van openbare geweld, poging tot moord en aanhitsing aangekla.
André Pienaar praat op die saamtrek in Senekal op 6 Oktober. Foto: Mlungisi Louw
Op die klagstaat staan ook 'n klag van terrorisme. Die staat het egter 'n sertifikaat van die nasionale direkteur van openbare vervolging nodig vir so 'n klag. Hulle sou wel met die klag kon voortgaan indien so 'n sertifikaat bekom word.
Regter Reinders het in haar uitspraak gesê Pienaar het bewys dat hy nie 'n vlugrisiko is en dit nie in die belang van geregtigheid is dat hy in aanhouding moet bly nie.
Intussen verskyn 'n 33-jarige sakeman van Senekal vanoggend in die plaaslike landdroshof weens die voorval op 6 Oktober.
Volgens brig. Vish Naidoo, nasionale polisiewoordvoerder, word die man aangekla van openbare geweld, brandstigting, opsetlike saakbeskadiging en poging tot moord.
Die man, 'n pa wat saam met sy vrou en jong kinders op die dorp woon, se gesig is na bewering deur middel van kringtelevisiekameras by die hof uitgeken.
Sy naam word weerhou totdat hy in die hof verskyn het.
Hy is Vrydag in hegtenis geneem.
Die polisie beweer Pienaar en ander mense het die landdroskantoor bestorm waar die vermeende moordenaars van Brendin Horner (22), 'n plaasvoorman van Paul Roux, die eerste keer verskyn het.